**Vapauttajatsaarin monumentti** (bulg. Паметник на Цар Освободител, *Pametnik na Tsar Osvoboditel)* on italialaisen kuvanveistäjän Arnoldo Zocchin suunnittelema ratsastajapatsas Bulgarian pääkaupungin Sofian keskustassa. Se paljastettiin vuonna 1907 Venäjän keisarin Aleksanteri II:n kunniaksi. Aleksanteri II vapautti Bulgarian ottomaanien vallasta Venäjän ja Turkin sodan aikana vuosina 1877–1878. 

Uusklassisen muistomerkin tekijän, italialaisen kuvanveistäjän Arnoldo Zocchin ehdotus voitti kilpailun 31 muun taiteilijan ehdotuksen joukosta. Osallistujia oli 12 maasta 1800-luvun lopulla (kiinnostuneita oli yhteensä 90 taiteilijaa 15 maasta). Bulgarialainen arkkitehti Nikola Lazarov osallistui muistomerkin arkkitehtuurin suunnitteluun.

Monumentin peruskivi muurattiin 23. huhtikuuta 1901, Pyhän Yrjön päivänä, Bulgarian ruhtinas Ferdinand I:n läsnäollessa. Muistomerkki valmistui 15. syyskuuta 1903. Ferdinand osallistui myös muistomerkin vihkimiseen 30. elokuuta 1907 yhdessä poikiensa Borisin ja Kirilin sekä Aleksanteri II:n pojan Venäjän suuriruhtinas Vladimir Aleksandrovitšin ja tämän perheen kanssa. 

*Vapauttajatsaarin monumentti* on Sofian *Tsar Osvoboditel* -bulevadin varrella, Bulgarian kansalliskokouksen rakennuksen edessä, takanaan Radisson SAS -hotelli.

Osat
----

Monumentin jalusta on mustaa kiillotettua graniittia, joka on peräisin Vitošasta. *Vapauttajatsaarin momumentti* koostuu jalustasta, keskiosasta henkilöhahmoineen ja massiivisesta uusrenessanssityylisestä korniisista, sekä veistoksesta, jossa Venäjän tsari on hevosen selässä. Jalustaosassa olevan pronssisen seppeleen lahjoitti Romania sodan aikana kuolleiden romanialaisten sotilaiden muistoksi. 

Keskiosan pronssireliefi kuvaa joukkoa venäläisiä ja bulgarialaisia sotilaita, joita johtaa voiton jumalatar (Nike kreikkalaisessa mytologiassa ja Victoria roomalaisessa mytologiassa) kohottaen miekkansa korkealle. Ryhmää ympäröivät muotokuvat suuriruhtinas Nikolai Nikolajevitšista, kreivi Nikolai Ignatjevsta, kenraali Josif Gurkosta ja kenraali Mihail Skobelevista. Toisessa reliefissä kuvataan Stara Zagoran taistelua, San Stefanon rauhansopimuksen allekirjoittamista ja Veliko Tărnovon perustuslakia säätävän kansalliskokouksen avajaistilaisuutta. Siihen sisältyvät Petko Slaveikovin, Stojan Zaimovin, Ivan Vazovin ja Stefan Stambolovin sekä muiden ajan merkittävien hahmojen muotokuvat.

Restaurointi
------------

Teos poistettiin paikalta syksyllä 2013 entisöitäväksi. Hevosen jalkojen pronssi oli korvattava halkeilujen takia. Teokseen kertynyt patina poistettiin ja jalusta tasapainotettiin ja puhdistettiin. Myös teoksen ympäristöä uusittiin. Entistetty teos julkistettiin seuraavana keväänä.

Kuvia
-----

* Yleiskuva teoksesta.Yleiskuva teoksesta.
* Taustalla Bulgarian kansalliskokouksen rakennus ja Aleksanteri Nevskin katedraali.Taustalla Bulgarian kansalliskokouksen rakennus ja Aleksanteri Nevskin katedraali.
* Keskiosan yksityiskohta.Keskiosan yksityiskohta.

Aiheesta muualla
----------------

* Luettelo Aleksanteri II:n patsaista ja muistomerkeistä

Lähteet
-------

* Tsar Liberator Monument *Bulgaria Info Guide*. av group Bulgaria. Viitattu 2.4.2019. (englanniksi)
* THE MONUMENT TO THE TSAR LIBERATOR *Sofia Officia Portal*. Sofia Municipality.  Arkistoitu 2.4.2019. Viitattu 2.4.2019. (englanniksi)

### Viitteet

1. ↑  Tsar Liberator Monument in Sofia Removed for Restoration *Novinite.com*.  2.9.2012. Novinite Group.com. Viitattu 2.4.2019. (englanniksi)

Katso myös
----------

CommonsCommons
Wikimedia Commonsissa on kuvia tai muita tiedostoja aiheesta **Vapauttajatsaarin monumentti**.
* Aleksanteri II: n muistomerkki Moskovassa
* Etsi Wikipedian kuvia tsaarin Liberatorin muistomerkistä Sofiassa
* Google Earth -näkymä

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Monument to the Tsar Liberator